Man gevonnis oor bedrog met inkomstebelasting | Maroela Media
John Robert Brice van Hermanus in die Wes-Kaap is gevonnis op 708 aanklagte van BTW-bedrog by die Suid-Afrikaanse Inkomstediens. Die man het selfs sy ma oorgehaal om as 'n BTW-ondernemer te registreer.
Eric Ntabazalila, woordvoerder van die Nasionale Vervolgingsgesag in die Wes-Kaap, het gesê Brice is in die Bellville-streekhof gevonnis in verband met die misdade wat tussen Oktober 2012 en April 2015 gepleeg is. "Hy is tot agt jaar direkte tronkstraf gevonnis. Drie jaar daarvan is opgeskort vir 'n periode van vyf jaar, op voorwaarde dat hy nie tydens dié periode op soortgelyke aanklagte van bedrog of vervalsing skuldig bevind word nie," het Ntabazalila verduidelik.
Brice was tussen September 2012 en Maart 2015 as 'n BTW-ondernemer geregistreer en het bedrog en vervalsing gepleeg. "Hy het BTW van die SAID geëis en aangevoer daar was sekere transaksies tussen hom en sekere diensverskaffers. Hy het BTW-terugbetalings geëis."
Vervalste fakture is gebruik om die eise te staaf en die SAID het die geld in sy bankrekeninge inbetaal. Hy het vinnig die geld onttrek en dit vir persoonlike gewin aangewend.
"Hy het sy ma ook as 'n BTW-ondernemer geregistreer en tussen Augustus 2013 en Februarie 2015 valslik BTW-terugbetalings namens haar geëis. Die terugbetalings, wat in haar rekening inbetaal is, is ook vinnig onttrek."
Brice het sy ma mislei en sy was onder die indruk dat hy 'n nuwe onderneming op die been gebring het en dat dit meer doeltreffend sou wees as hy haar naam en BTW-profiel sou gebruik. "Sy was nie deel van sy misdrywe nie," het Ntabazalila bygevoeg.
Die SAID het 'n oudit gedoen en hom versoek om stawende dokumente in te dien. Hy het vervalste belastingfakture ingedien om die SAID-ouditeure te mislei. "Die ouditeure is egter nie van stryk gebring nie en Brice is aangekla van bedrog en ander aanklagte."
Die man het skuld beken oor die bedrogskema en gesê dat hy self die bedrogskema beplan en uitgevoer het. Aanklagte teen sy ma is gevolglik teruggetrek.
Die land is die belangrikste, sê Kolisi
Man van gevonnis?
Nou wat word van Zuma se belasting sake. Dit is die manier hoe die meeste Mafia base in die VSA in die tronk beland het. Dit is gewaarborg om hier ook te werk.
Net jammer die hool opsigself is een groot ongeneesbare bedrogspul.
Dit klink asof BTW-bedrog erger is as staatskaping. Ten minste weet ons nog nie een staatskaper wat vervolg is nie. En terloops, dit laat die vraag oop of sy bedrog erger was as diè van Brian Molefe.